I snart et år har en 37-årig mand fra Vendsyssel siddet varetægtsfængslet. Han er sigtet for at have dræbt Mia Skadhauge Stevn mellem 6. og 9. februar sidste år.

Den 37-årige mand blev anholdt 9. februar sidste år. Dagen efter blev han sammen med en jævnaldrende mand fremstillet i et lukket grundlovsforhør, og mens politiet siden har droppet sigtelserne mod den anden mand, så har den 37-årige siddet varetægtsfængslet siden 10. februar. - Min klient nægter sig skyldig i drab, som han gjorde i grundlovsforhøret, siger hans forsvarer Mette Grith Stage. Den 37-årige har frivilligt accepteret at varetægtsfængslingen er blevet forlænget hver fjerde uge. - Det er noget, som foregår på mit råd, og man kan på ingen måde tage til indtægt, at han er skyldig.  I så alvorlige sager er der ikke skyggen af chance for, at man bliver løsladt, siger Mette Grith Stage. Sagen har kørt for lukkede døre Sagen har siden grundlovsforhøret 10. februar sidste år kørt for lukkede døre. Det betyder, at kun sigtelsen mod den 37-årig er offentlig. Hans forklaringer i retten er afgivet for lukkede døre, og offentligheden får først indsigt i sagen, når den kommer for retten. Se interview med Mette Grith Stage om Mia-sagen: 22-årige Mia Skadhauge Stevn forsvandt efter en bytur i Jomfru Ane Gade. Hun blev sidst set på Vesterbro i Aalborg 6. februar om morgenen, hvor man på videoovervågning kunne se, at hun satte sig ind i en sort bil. Hvordan den sigtede blandt andet forholder sig til det, er uvist. - Jeg tror, at han vil udtale sig i retten og komme med sin forklaring, men da sagen har kørt for lukkede døre må jeg ikke fortælle om den, og jeg kan ikke fortælle, hvordan han forholder sig til videoovervågning, så vil jeg afsløre hans forklaring, siger Mette Grith Stage. Det er almindelig praksis i alvorlige sager som denne, at offentligheden først kan få kendskab til sagen, når den kommer for retten. - Det er klart, at jeg ved nogle ting, og politiet og anklagemyndigheden ved nogle ting, men der er ikke noget ved den her sag, som er anderledes. Dørene er lukkede og den sigtedes forklaring bliver først offentliggjort i retten, hvis han ønsker at udtale sig, siger den 37-åriges forsvarer. Sagen er forhåndsberammet til at foregå i Retten i Aalborg over otte retsdage fra 7. til 29. juni 2023. Efterforskningen er afsluttet Nordjyllands Politi meldte i sidste uge ud, at de havde afsluttet efterforskningen i sagen og overgivet den til anklagemyndigheden. Det betyder, at der i de kommende måneder ligger et stort arbejde foran anklagemyndigheden med en grundig gennemgang af hele sagens meget omfattende materiale, som politiet gennem et langvarigt efterforskningsarbejde har tilvejebragt. Det oplyste specialanklager ved Nordjyllands Politi Mette Bendix, som samtidig slog fast: - Først når vi har afsluttet dette arbejde, vil anklagemyndigheden tage stilling til sagen. Derfor kan vi ikke udtale os nærmere om selve tiltalespørgsmålet for nuværende. Den 37-åriges forsvarer Mette Grith Stage forventer, at sagen kommer til at køre ved retten i Aalborg i henhold til den tidsplan, som er lagt, og at Anklagemyndigheden i løbet af fire til seks uger har udarbejdet et anklageskrift i sagen mod den 37-årige. - Når anklagemyndigheden kommer med anklageskriftet vil jeg nøje gennemgå det med min klient og se på vidnelisten, og så vil vi vurdere, om der er vidner, som vi gerne vil have indkaldt, siger Mette Grith Stage. Se interview med Mette Grith Stage om, hvorfor hun har påtaget sig opgaven at være forsvarer for den 37-årige sigtede: Forsvarer: Hårdt for min klient at være varetægtsfængslet Den 37-årige mand har siddet varetægtsfængslet i snart et år. - Det har selvfølgelig været rigtig hårdt for min klient. Man sidder låst inde i 23 timer i døgnet, og når man er sigtet for så alvorlig en forbrydelse, så er det endnu hårdere at være varetægtsfængslet. Man ser ikke med milde øjne på den slags i arresthusene fra andre kriminelle, siger Mette Grith Stage. Hun ønsker imidlertid ikke at kommentere yderligere på den 37-årige forhold i det arresthus, hvor han sidder varetægtsfængslet. Samme dag som den 37-årige blev varetægtsfængslet holdt Nordjyllands Politi pressemøde om sagen. Her fortalte vicepolitiinspektør Frank Olsen, at man havde fundet dele af et menneske i Dronninglund Storskov, som formodes at være Mia Skadhauge Stevn, og retsmedicinske undersøgelser bekræftede 12. februar sidste år, at det var den 22-årige kvinde, der var blevet fundet dele af i Dronninglund Storskov. Nordjyllands Politi foretog også omfattende tekniske undersøgelse i og omkring den 37-årige mands bopæl i Vendsyssel. Her ledte politiet efter spor af den 22-årige kvinde. Den 37-årige mand har under varetægtsfængslingen solgt huset. - Jeg har ingen kommentarer til, hvorfor han har solgt huset, men det giver ingen mening at have et hus, mens man sidder i arresten, men man kan ikke lægge noget i det, siger Mette Grith Stage. Forsvarer: Overvejede det en ekstra gang Den 37-årige mand har under sagen skiftet forsvarer, og han henvendte sig efter varetægtsfængslingen til den kendte forsvarsadvokat for at høre, om hun ville tage hans sag. Hun sagde dog først ja efter noget betænkningstid. - Jeg gjorde jeg mig faktisk en ekstra overvejelse og sagde ikke ja på stående fod. Det var, fordi jeg tænkte, om jeg orkede det cirkus, som følger med sådan en sag, og det er det med at blive kontaktet af almindelige pæne mennesker, som gerne vil fortælle, hvilket dårligt menneske man er, fordi man repræsenterer en, som er sigtet for så alvorlig kriminalitet, siger hun. Mette Grith Stage er kendt fra en række store sager og har gennem mange år udelukkende beskæftiget sig med straffesager. Hun har blandt andet været forsvarer for en af de personer, som i den såkaldte Krudttønde-sag blev beskyldt for at have hjulpet Omar El Hussein med at udføre et terrorangreb mod synagogen i Krystalgade i København, efter at El Hussein allerede have udført sit terrorangreb mod Krudttønden. Mette Grith Stage har også været forsvarer for et højtstående medlem af Hells Angels i 'Den Store Rockersag'. Her var hendes klient tiltalt for som bagmand at have beordret to drab på medlemmer af en rivaliserende gruppering samt at have besiddet et større våbenlager og en sprængningsklar bombe. - Når man er forsvarsadvokat, så er det min opfattelse, at man har pligt eller et kald til at tage de sager, som kommer, og alle har ret til en forsvarer, og det er uanset, hvad de er sigtet for, og så ved vi jo heller ikke på forhånd, om de er skyldige eller uskyldige, og vi kan jo ikke have et retssamfund, hvor det kun er de uskyldige, som kan få en advokat, siger Mette Grith Stage.